Folketing
2001-05-15

Regeringen har gennem 8 år søgt at holde en forsvarlig økonomisk linje, samtidig med at vi har realiseret en række velfærdsforbedringer inden for sundhed, uddannelse og social omsorg for børn og ældre. Det er lykkedes, fordi vi på en række punkter også er nået hurtigere til de økonomiske resultater, end vi forventede tilbage i 1993, og det gav et større råderum til at løse de opgaver, regeringen har sat allerhøjest. Det viser sig helt kontant ved, at det offentlige forbrugstryk faktisk er faldet lidt gennem denne regeringsperiode. Jeg siger det i denne korte form for ikke at øse endnu flere tal ud over Folketinget. Men det offentlige forbrugstryk er faldet, og det offentlige udgiftstryk er faldet. Der er styr på de offentlige finanser, og regeringen har sejt og roligt vist, at den kan realisere sine mål. Det er i det lys, man skal bedømme vore nye mål. Navnlig ét parti har i nogen tid været meget optaget af udliciteringer, men ikke så meget i dag.